Illum, għall-ħabta ta’ nofsinhar, indaqqu l-qniepen u nħaraq in-nar madwar Malta, bħala parti minn programm kulturali wiesgħa li se jfakkar 75 sena minn tmiem it-Tieni Gwerra, li fiha Malta kellha rwol strateġiku. Il-Fondazzjoni Ċelebrazzjonijiet Nazzjonali (FĊN) b’kollaborazzjoni ma’ Festivals Malta u l-Ministeru għall-Wirt Nazzjonali, l-Arti u l-Gvern Lokali, qed torganizza għadd ta’ attivitajiet fl-okkażjoni ta’ ‘Victory in Europe Day’, li tiċċelebra ċ-ċediment tal-Ġermanja bla kundizzjonijiet fit-8 ta’ Mejju tal-1945. Minħabba l-COVID-19, l-attivitajiet u ċ-ċerimonji assoċjati ma’ din il-ġurnata storika kellhom jiġu mħassra, u minflok se jittellgħu diversi produzzjonijiet televiżivi u inizjattivi oħra, biex din il-ġurnata xorta waħda tiġi ċċelebrata. Fost il-produzzjonijiet televiżivi li wieħed ser jkun jista’ jgawdi b’rabta ma’ V.E. day, insibu dokumentarju, produzzjoni mużikoletterarja u kunċert mużikali. L-ewwel produzzjoni, bl-isem ta’ ‘75 Sena Minn Tmiem il-Gwerra’, jinkludi serje ta’ sebgħa dokumentarji qosra mill-pinna ta’ Mario Xuereb, b’temi li jindirizzaw punti ewlenin tal-istorja ta’ Malta u l-involviment ta’ pajjiżna fil-gwerra. Dawn id-dokumentarji qed jiġu mxandra kuljum fit-20:50 fuq TVM, u ser jibqgħu jixxandru sa nhar il-Ħadd 10 ta’ Mejju. Min ma jirnexxilux isegwi dawn il-produzzjonijiet fuq it-televiżjoni, jista’ jagħmel dan aktar tard hekk kif eventwalment ser jiġu aċċessibli online. It-tieni produzzjoni tieħu l-forma mużikoletterarja b’elementi umoristiċi. ‘Minestra u Għaġin, Fażola u Sardin’, b’kollaborazzjoni ma’ Folla Nies, toffri spettaklu mill-aqwa, b’paralliżmi bejn it-Tieni Gwerra Dinjija u l-Malta preżenti tal-2020. Din -produzzjoni ser tittella’ s-Sibt 9 ta’ Mejju fid-20:55 fuq TVM, b’repetizzjoni il-Ħadd 10 ta’ Mejju fis-14:45 fuq TVM2, b’sehem ta’ Ray Calleja, Daniel Cauchi u l-Big Band Brothers. Eżatt wara, ser tixxandar it-tielet produzzjoni bl-isem ta’ ‘WW2 Impressions’; Jazz Suite minn Dominic Galea. Ibbażat fuq siltiet mill-musical ‘Il-Gwerra’ ta’ Spiru Cefai, dan il-kunċert jinkludi mużika mill-Maestro Dominic Galea u lirika tal-poeta Raymond Mahoney. Apparti dawn il-produzzjonijiet, FĊN u Festivals Malta kkollaboraw mal-Kurja biex indaqqu l-qniepen kollha ta’ Malta u Għawdex illum f’nofsinhar, waqt li 26 kamra tan-nar madwar Malta ħadu sehem bi ħruq tan-nar bejn il-11:30 u nofsinhar. Il-Ministru għall-Wirt Nazzjonali, Arti u Gvern Lokali José Herrera sostna li oriġinarjament biex nikkomemoraw dan l-anniversarju kien hemm maħsub programm vast ta’ attivitajiet kulturali mmirati li jolqtu l-pubbliku b’ħafna attivitajiet tal-massa, biss madanakollu minħabba iċ-ċirkustanzi preżenti Festivals Malta kella tibdel u tadatta l-programm tagħha biex effettivament jirrispettaw id-direttivi maħruġa.